د ملکې الیزابت له مړینې سره ځینې هېوادونه د بریتانیا له سلطنت څخه په وتلو فکر کوي 
په داسې حال کې چې د بریتانیا د ملکی الیزابت دویمې د جنازې مراسمو ته تیاری روان دی، د هغې مړینې د مشترک المنافع ډېرو هیوادونو کې، چې اکثره یې د بریتانیا پخوانۍ مستعمرې دي، د بریتانیا د سلطنت سره د دوی د راتلونکو اړیکو په هکله نوي بحثونه پارولي دي. 
چارلز درېیم چې اوس یې په بریتانیا کې د سلطنت تاج په سر کړی، یوازې د بریتانیا نه بلکه د استرالیا، نیوزیلنډ، کاناډا، او جمیکا په ګډون د ١۴ ملکونو پاچا دی. د ویسټ انډیز پوهنتون سونجا نیاح وايي زیاتره هیوادونه په مشترک المنافع ټولنه کې په خپل موقف او نقض غور کوي. د هغې په باور د ملکې الیزابت د مړینې نه وروسته به اوس ددې ټولنې نه د هېوادونو د بېلېدو نور ډېر اقدامات وشي. د استرالیا صدراعظم غواړي چې په آینده پارلمان کې، د دولت د رئیس په حیث د بریتانیا د باچا د نوم د لیرې کېدلو په هکله ټولپوښتنه وکړي. د کارابین د ټاپوګانو د انتیګا، باربیدوس او د سینت لوشیا دولتونو هم همدغسې پلانونه څرګند کړیدي. بهاماس هم دا اونۍ وویل پدې اړه ټولپوښتنه کوي. په جمیکا کې د الیزابت د مړینې نه مخکې، د اګست په میاشت کې ریفرنډم وشو، ددغه هېواد ۵۶ سلنه خلکو د دولت د ریاست نه، د بریتانیا د باچا د نوم د لیرې کولو پلوي وکړه. تېر کال باربیدوس، د بریتانیا د سلطنت سره خپلې اړیکې پرې کړې، او د باربیدوس جمهوریت شو. د باربیدوس پخوانی لوی کمیشنر ګای هیویټ وویل: "زه غواړم ووایم چې د باربیدوس د جمهوریت کېدلو مسئله، د سلطنتي نظام د ملکې ردول نه دي، بلکه د خود ارادیت د حق تصدیقول دي". په روان کال کې، په افریقا کې د فرانسې دوه پخوانۍ مستعمرې، توګو او ګابون د مشترک المنافع ټولنې سره یو ځای شول. د هیویټ په نظر ، ددې نه داسې معلومیږي چې کمی نه دی راغلی. هغه زیاته کړه: "چارلز د مشترک المنافع نوي پاچا د خپلی مور سره د ویلز د شهزاده په حیث ډیر په دقت کار وکړ. د کامنولت غړیو هیوادونو ته یې سفرونه وکړل، د پایه دارې او مستحکمې پرمختیا او د چاپیریال غوندې داعیو د ساتنی دفاع یې وکړه". د بحث اصلي مسله د استعماري نقش میراث دی. بریتانیا او نورو اروپایي هیوادونو تر ١٩مې پیړۍ پورې په میلیونو افریقایان غلامان کړي، او مجبور کړي یې دي چې په امریکا او د کارابین په ټاپوګانو کې په کروندو کې کار وکړی. د جمیکا د رغونې د شورا غړی برټ سمولز وايي، په مشترک المنافع هیوادونو کې، شتمني او دولت په انګلستان پورې اړه لري. هغه وویل: "دا داسی شتمني ده چې مونږه پکې هیڅکله برخه نه درلوده. په جمیکا کې د دوی باچاهي، تر اوسه پورې مونږ ته، زمونږ د بدمرغۍ ډیرې بدې ورځې را یادوي". شاهي سلطنت، د استعماري ناوړه ګټې اخیستنې له کبله خواشیني څرګنده کړې، خو بریتانیی په رسمي توګه بخښنه نه ده غوښتې. د ویسټ انډیز د پوهنتون سونجا نیاح وویل: "بخښنه غوښتل ضروری دي، ځکه مونږ باید پښیمانۍ وګورو، او مونږ پخوانۍ مستعمرې باید هغه څه ووینو چې د خپلو حقوقو د تر لاسه کولو دپاره مونږ ته ‍ضروري دي". هیویټ هم په دې باور دی چې د بریتانیې حکومت باید بخښنه وغواړي. هغه وویل: "ضروري ده چې استعماري قدرتونه، د خپلو اعمالو مسئولیتونه ومني. خو د کامنولت یا د مشترک المنافع رئیس، یا د بریتانیې د شاهي سلطنت پاچا او ددې قلمرو نور غړي د خپلو اساسي قوانینو له مخې کوم مسئولیت نه لري". زیاتره تحلیلګران موافق دي چې ټول د ملکې دویمی الیزابت درناوی وکړي. د مشترک المنافع د سازمان راتلونکی د نوي باچا او د دولت د نوی رئیس په حیث ددې ټولنی راتلونکی دومره اطمیناني نه برېښی.